Toate cazurile pe care mi le descrie Alexandra au același profil: femei care își doresc să păstreze sarcina, dar sunt forțate de familie și de partener să avorteze. Mă gândesc însă la afișul de la metrou, cu promisiunea unui sprijin și cu date de contact. Se adresează tuturor celor cu sarcină neașteptată, nu doar celor care își doresc să păstreze sarcina.

Dacă ești indecisă și formezi numărul de telefon de pe afiș, ce fel de consiliere o să primești? Dacă printre opțiunile tale, nu ale celor din jurul tău, e și o întrerupere de sarcină, o să fii sprijinită în absolut orice decizie ai lua?

„Se discută opțiuni, posibilități, ce își dorește să facă, ce are nevoie, de ajutor concret, cu ce o poate ajuta centrul. E partea de informare cu absolut toate variantele de alegeri pe care poate să le facă”, spune Nadane.

Întreb dacă avortul este vreodată prezentat ca o posibilă soluție. „Nu, nu există situații în care psihologul recomandă și avortul, dar în același timp nici nu oprește pe cineva”.

Centrele afiliate la Heartbeat International, prin urmare și Centrul Alexandra, trebuie să respecte o serie de principii de operare. Printre acestea e și următorul: „Centrele afiliate la Heartbeat nu consiliază, nu furnizează și nu recomandă avortul sau medicamente avortive”.

Toate opțiunile înseamnă, deci, toate opțiunile minus avort. Dar asta nu se spune nicăieri. Nici pe afișul de la metrou, nici pe site și nici în parteneriatele semnate între Asociația pentru Sprijinirea Femeii Însărcinate și a Familiei, care administrează Centrul Alexandra, și mai multe direcții publice de asistență socială și protecția copilului din București.

La fel cum nu se menționează nicăieri care e sursa finanțării. Alexandra mi-a spus doar că sunt donatori privați și că centrul e numit după mama unuia dintre ei.

Banii

Formez numărul de telefon primit de la un coleg jurnalist, dar nu răspunde nimeni. Apoi, în mai puțin de cinci minute, primesc un apel de pe numărul respectiv. „Da, vă rog”, aud vocea unui bărbat.

„Bună ziua, domnul Becali?”

„Cine e?”

Așa începe conversația mea din toamna anului trecut cu finanțatorul Centrului Alexandra. Am bănuit că ar fi vorba de fostul politician, actualul patron al FCSB și filantropul George Becali, din mai multe motive. În aceeași clădire în care operează centrul de criză de sarcină, funcționează o clinică de tratare a cancerului prin metode alternative, deținută, conform Registrului Comerțului, de către George Becali și Virgiliu Vlăescu. În 2017, Becali a mers cu mândrie în fruntea Marșului pentru Viață, îmbrăcat în port popular, și le-a declarat reporterilor că avortul este crimă. În plus, pe mama lui o cheamă Alexandrina.

„Știu că sunteți preocupat de problema asta, avort, natalitate. Ați făcut ceva în sensul ăsta?”, îl întreb la telefon.

„Am făcut un cabinet care se ocupă și o fundație care se ocupă de toate fetele tinere care rămân însărcinate și care nu vor copiii. Și care consiliază psihologic, le ajutăm ca să țină copiii.”

Fete însărcinate care nu vor copiii, dar care sunt convinse, prin consiliere, să păstreze sarcina. Acesta e publicul țintă al Centrului Alexandra, conform finanțatorului ei.

„Ea [Alexandra Nadane] mi-a zis doar că unul dintre donatori a ales numele centrului după numele mamei”, îi spun la telefon. „Și m-am gândit că pe mama dumneavoastră o cheamă Alexandrina”.

„Nu unul dintre donatori, că doar eu dau.”

Becali a utilat centrul, a cumpărat inclusiv un ecograf, virează bani lunar, dar zice că nu a fost niciodată acolo. Întreaga clădire e deținută de el. Îmi spune că sunt puțini oameni în care are încredere totală și cărora le dă bani fără ca măcar să ceară explicații, iar Alexandra Nadane e unul dintre ei. Pe lista aceea mai sunt părintele Nicolae Tănase, unul dintre inițiatorii mișcării pro-vita în România, sau Virgiliu Vlăescu (cunoscut în spațiul public ca Virgiliu Gheorghe). Becali spune că el le este recunoscător. „Eu le mulțumesc lor, că știu că ei muncesc. Eu doar îi transmit din cont în cont [banii]. Doar un ordin de plată.”

Omul de afaceri a decis să sprijine inițiativa Alexandrei Nadane de a deschide un centru, pentru că „o singură viață de om [salvată], în fața lui Dumnezeu este mai mare decât tot universul.”

Pentru el, avortul e o crimă, iar un astfel de centru îi oferă posibilitatea să salveze vieți care altfel ar fi pierdute.

Din punctul lui de vedere, avortul nu ar trebui să fie încurajat, dar nici pedepsit. „Avortul nu trebuie legiferat, nu autorizez doctori care să facă avort, dar dacă un doctor face avort și o fată avortează nu trebuie să fie pedepsiți. Dar totuși nu legiferez ca stat, ca neam. Mă duc la spital și zic uite, domnule, legal vreau să fac avort. Eu ca stat îți zic nu legiferez asta. Dacă vrei să faci avort, du-te fă la un doctor particular. Treaba ta.”

Într-un fel, viziunea lui Becali despre avort e mai aproape de realitatea din România decât pare. Deși întreruperile de sarcină la cerere sunt legale până la 14 săptămâni, cel puțin 14 spitale de stat din țară refuză în prezent să mai facă avorturi la cerere, doctorii invocând libertatea de conștiință sau motive religioase (În afară de cele 12 identificate de Hotnews, mai sunt cel puțin două: Spitalul Județean de Urgență Piatra Neamț, descoperit de Să Fie Lumină, și Spitalul Clinic Județean de Urgență Târgu Mureș, unde am sunat pentru o programare și mi-au spus că nu mai fac întreruperi de sarcină). În unele orașe de la noi, dacă vrei să faci un avort, trebuie să te duci la un particular. Iar dacă nu ai bani de particular, treaba ta.

Know-how-ul

Dacă dedicarea vine de la Alexandra Nadane, iar banii de la George Becali, know-how-ul vine din SUA, pe filiera Heartbeat International, o rețea cu peste 2.600 de membri în întreaga lume. În schimbul unei taxe anuale, organizațiile afiliate au acces la o rețea uriașă de informații și contacte: traininguri, conferințe, manuale, expertiză, acces la programe exclusive despre „integritatea sexuală” sau servicii de web design. Taxa anuală e de 250 de dolari pentru membrii din SUA și 70 de dolari pentru afiliații internaționali.

„Povestea noastră este (...) despre oamenii obișnuiți care, ca răspuns la răspândirea legalizării avortului, au intervenit pentru a ajuta femeile să scape de ispita și de presiunea de a-și avorta copiii prețioși”, afli de pe site-ul Heartbeat International. „Soldați înarmați cu iubire”, așa îi numește pe acești activiști Peggy Hartshorn, directorul executiv Heartbeat International.

Heartbeat International și-a început activitatea la începutul anilor ‘70, sub numele de Alternative la Avort (Alternatives to Abortion), ca răspuns la legalizarea avortului în SUA în 1973. Centrul Alexandra e singurul afiliat din România. În Europa de Sud-Est mai sunt afiliați în Serbia, Croația, Bulgaria, Bosnia-Herțegovina, Albania și Macedonia.

Dar acești „soldați înarmați cu iubire” sunt încurajați să folosească și tehnici de manipulare. Jurnaliștii de la Last Week Tonight with John Oliver (HBO) au făcut rost de o înregistrare de la conferința anuală Heartbeat International din 2012, în care activista Abby Johnson le spune participanților: „Vrem să părem neutri din afară. Cea mai bună situație, cel mai bun client pe care îl puteți avea e cel care crede că intră într-o clinică de avorturi”.